Komisjoni otsus, 22. august 2001, millega kehtestatakse personaalarvutitele ühenduse ökomärgise andmise ökoloogilised kriteeriumid (teatavaks tehtud numbri K(2001) 2584 all)EMPs kohaldatav tekst.



Euroopa Liidu Teataja L 242 , 12/09/2001 Lk 0004 - 0010

CS.ES Peatükk 15 Köide 06 Lk 196 - 202

ET.ES Peatükk 15 Köide 06 Lk 196 - 202

HU.ES Peatükk 15 Köide 06 Lk 196 - 202

LT.ES Peatükk 15 Köide 06 Lk 196 - 202

LV.ES Peatükk 15 Köide 06 Lk 196 - 202

MT.ES Peatükk 15 Köide 06 Lk 196 - 202

PL.ES Peatükk 15 Köide 06 Lk 196 - 202

SK.ES Peatükk 15 Köide 06 Lk 196 - 202

SL.ES Peatükk 15 Köide 06 Lk 196 - 202



Komisjoni otsus, 22. august 2001, millega kehtestatakse personaalarvutitele ühenduse ökomärgise andmise ökoloogilised kriteeriumid (teatavaks tehtud numbri K(2001) 2584 all) (EMPs kohaldatav tekst) (2001/686/EÜ) EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse Euroopa Parlamendi ja nõukogu 17. juuli 2000. aasta määrust (EÜ) nr 1980/2000 ühenduse muudetud ökomärgise andmise süsteemi kohta, [1] eriti selle artikleid 3, 4 ja 6, ning arvestades järgmist: (1) Määruse (EÜ) nr 1980/2000 artiklis 3 on sätestatud, et ökomärgise võib anda tootele, mille omadused võimaldavad sellel märkimisväärselt mõjutada kõige tähtsamate keskkonnaaspektide parandamist. (2) Määruse (EÜ) nr 1980/2000 artiklis 4 on sätestatud, et ökomärgise andmise erikriteeriumid kehtestatakse tooterühmade kaupa. (3) Määruse (EÜ) nr 1980/2000 artiklis 4 nähakse ette, et ökomärgise andmise kriteeriumid ja nende kriteeriumidega seotud hindamis- ja kontrollinõuded vaadatakse läbi õigel ajal enne iga tooterühma kriteeriumide kehtivusaja lõppu ja selle alusel tehakse ettepanek nende kehtivusaja pikendamise, tühistamise või muutmise kohta. (4) Komisjon kehtestas otsusega 1999/205/EÜ [2] personaalarvutitele ühenduse ökomärgise andmise ökoloogilised kriteeriumid, mille kehtivusaeg selle otsuse artikli 3 kohaselt lõpeb 28. veebruaril 2002. (5) Turusuundumuste arvessevõtmiseks on vaja muuta tooterühma määratlust ja ökoloogilisi kriteeriume, mis on kehtestatud otsusega 1999/205/EÜ. (6) Tuleb vastu võtta uus komisjoni otsus, millega kehtestatakse kõnealusele tooterühmale ökoloogilised erikriteeriumid, mille kehtivusaeg on kolm aastat. (7) Et äriühingutel, kelle toodetele on antud ökomärgis enne uue otsuse kohaldamiskuupäeva, oleks piisavalt aega kohandada neid tooteid uutele kriteeriumidele vastavaks, on asjakohane, et piiratud aja jooksul, mis ei ületa 12 kuud, kehtiksid samal ajal nii käesoleva otsusega kehtestatud uued kriteeriumid kui ka otsusega 1999/205/EÜ kehtestatud kriteeriumid. (8) Käesolevas otsuses sätestatud meetmed on välja töötatud ja vastu võetud vastavalt määruse (EÜ) nr 1980/2000 artiklis 6 sätestatud ökomärgise kriteeriumide kehtestamise menetlusele. (9) Käesolevas otsuses sätestatud meetmed on kooskõlas määruse (EÜ) nr 1980/2000 artikli 17 alusel loodud komitee arvamusega, ON VASTU VÕTNUD KÄESOLEVA OTSUSE: Artikkel 1 Tooterühma "personaalarvutid" (edaspidi "tooterühm") kuuluvad: personaalarvutid: | kindlaksmääratud kohas, nt kirjutuslaual kasutamiseks ettenähtud arvutid, mis koosnevad süsteemiplokist, klaviatuurist ja kuvarist. Määratlus hõlmab ka arvuteid, mille süsteemiplokk ja kuvar asuvad ühes ja samas korpuses; | süsteemiplokid: | personaalarvutitega kasutamiseks ettenähtud süsteemiplokid; | kuvarid: | personaalarvutitega kasutamiseks ettenähtud kuvarid; | klaviatuurid: | personaalarvutitega kasutamiseks ettenähtud klaviatuurid. | Artikkel 2 Artiklis 1 määratletud tooterühma keskkonnamõju hinnatakse lisas kindlaksmääratud ökoloogiliste erikriteeriumide põhjal. Artikkel 3 Tooterühma määratlus ja kriteeriumid kehtivad kolm aastat alates käesoleva otsuse jõustumisest. Kui enne selle aja lõppu ei ole vastu võetud muudetud ökoloogilisi kriteeriume, pikendatakse nende kehtivust ühe aasta võrra. Otsusega 1999/205/EÜ kehtestatud tooterühma määratluse ja kriteeriumide kehtivusaega pikendatakse nii, et need kaotavad kehtivuse 12 kuu möödumisel alates käesoleva otsuse jõustumise kuupäevast. Artikkel 4 Haldusotstarbel antakse kõnesolevale tooterühmale koodnumber "013". Artikkel 5 Käesolev otsus on adresseeritud liikmesriikidele. Brüssel, 22. august 2001 Komisjoni nimel komisjoni liige Margot Wallström [1] EÜT L 237, 21.9.2000, lk 1. [2] EÜT L 70, 17.3.1999, lk 46. -------------------------------------------------- LISA RAAMTINGIMUSED Ökomärgise saamiseks peab personaalarvuti, süsteemiplokk, kuvar või klaviatuur (edaspidi "toode") kuuluma artiklis 1 määratletud tooterühma ning vastama järgmistele käesolevas lisas esitatud kriteeriumidele (ökomärgist võib taotleda üksikutele osadele, v.a hiir): | Süsteemiplokk | Kuvar | Klaviatuur | Personaalarvuti | Energiasääst: süsteemiplokk | X | | | X | Energiasääst: kuvar | | X | | X | Kasutusea pikendamine: süsteemiplokk | X | | | X | Kasutusea pikendamine: kuvar | | X | | X | Vedelkristallkuvari elavhõbedasisaldus | | X (vajaduse korral) | | X (vajaduse korral) | Müra | X | | | X | Elektromagnetkiirgus | | X | | X | Tagasi- ja ringlussevõtmine | X | X (vajaduse korral) | X (vajaduse korral) | X (vajaduse korral) | Kasutusjuhend | X | X | X (vajaduse korral) | X (vajaduse korral) | Keskkonnadeklaratsioon | X | X | X | X | Katseid tehakse kriteeriumides osutatud taotluse korral standardis EN ISO 17025 esitatud üldnõuetele vastavates laborites. Vajaduse korral võib kasutada ka muid katsemeetodeid tingimusel, et nende samaväärsuse on kinnitanud taotlust hindav pädev asutus. Kui katseid ei ole nimetatud või on märgitud, et neid kasutatakse kontrollimiseks ja järelevalveks, toetub pädev asutus vastavalt vajadusele taotleja esitatud deklaratsioonidele ja dokumentidele ja/või sõltumatule kontrollimisele. Kriteeriumide eesmärgiks on eelkõige aidata kaasa: - energia kasutamisega seotud keskkonnakahju ja ohtude (globaalne soojenemine, hapestumine, taastumatute loodusvarade ammendamine) vähendamisele, piirates energia tarbimist, - loodusvarade kasutamisega seotud keskkonnakahjude vähendamisele, soodustades osade vahetatavust ning toodete ringlussevõetavust ja hooldatavust, - ohtlike ainete kasutamisega seotud keskkonnakahjude ja ohtude vähendamisele, vähendades nende ainete kasutamist. Kriteeriumid õhutavad järgima häid tavasid (keskkonna seisukohalt optimaalset kasutust) ning suurendavad tarbijate keskkonnateadlikkust. Lisaks soodustab plastosade märgistamine toote ringlussevõttu. Kriteeriumid on kehtestatud tasemel, mis soodustab väiksema keskkonnamõjuga personaalarvutite märgistamist. Pädevatele asutustele soovitatakse taotluste hindamisel ja käesoleva lisa kriteeriumidele vastavuse kontrollimisel arvestada selliste tunnustatud keskkonnajuhtimissüsteemide nagu EMAS ja ISO 14001 rakendamist. (Märkus: selliste juhtimissüsteemide rakendamine ei ole nõue.) ÖKOKRITEERIUMID 1. ENERGIASÄÄST Süsteemiplokk a) Arvuti süsteemiplokk vastab kehtivatele energiatarbimist käsitlevatele Energy Star-nõuetele. [1] Taotleja esitab aruande, milles tõendatakse, et personaalarvuti süsteemiploki energiatarbimise mõõtmisel on kasutatud kehtiva Energy Star'i märgisega arvuteid käsitlevas vastastikuse mõistmise memorandumis kindlaksmääratud meetodit. Aruandes esitatakse mõõdetud energiatarbimine. b) Selleks et arvuti minimaalne energiatarbimine oleks alla 5 W, peab arvuti võimaldama kasutada puhkeolekut ACPI [2] S3 (peatatakse muutmälus). Arvuti peab väljuma sellest olekust käsu puhul, mis antakse ühel järgmisel viisil: - modemi abil, - võrguühenduse kaudu, - klaviatuuri või hiirega. Vaikimisi toimub tööolekust ACPI S3-puhkeolekusse lülitumine pärast ≤ 30-minutilist jõudeolekut. Tootja peab selle funktsiooni võimaldama, kuid kasutaja võib selle välja lülitada. Taotleja esitab aruande, milles tõendatakse, et ACPI S3-oleku energiatarbimise mõõtmisel on kasutatud kehtiva Energy Star'i märgisega arvuteid käsitlevas vastastikuse mõistmise memorandumis kindlaksmääratud meetodit. Aruandes esitatakse kõnesoleva oleku puhul mõõdetud energiatarbimine. c) Ooterežiimil on energiatarbimine kuni 2 W. Käesolevas kontekstis on ooterežiim arvuti väljalülitamiskäsuga saavutatav olek. Taotleja esitab aruande, milles tõendatakse, et ooterežiimi energiatarbimise mõõtmisel on kasutatud kehtiva Energy Star'i märgisega arvuteid käsitlevas vastastikuse mõistmise memorandumis kindlaksmääratud meetodit. Aruandes esitatakse mõlema kõnesoleva oleku puhul mõõdetud energiatarbimine. Kuvar a) Kuvari puhkeoleku [3] energiatarbimine on ≤ 10 W. Vaikimisi toimub tööolekust puhkeolekusse lülitumine pärast ≤ 15-minutilist jõudeolekut. Tootja peab selle funktsiooni võimaldama, kuid kasutaja võib selle välja lülitada. b) Kuvari süvapuhkeoleku [4] energiatarbimine on ≤ 5 W. Vaikimisi toimub tööolekust süvapuhkeolekusse lülitumine pärast ≤ 30-minutilist jõudeolekut. Tootja peab selle funktsiooni võimaldama, kuid kasutaja võib selle välja lülitada. Taotleja esitab aruande, milles tõendatakse, et mõlema kõnealuse puhkeoleku energiatarbimise mõõtmisel on kasutatud kehtiva Energy Star'i märgisega monitore käsitlevas vastastikuse mõistmise memorandumis kindlaksmääratud meetodit. Aruandes esitatakse mõlema kõnesoleva oleku puhul mõõdetud energiatarbimine. 2. KASUTUSEA PIKENDAMINE Süsteemiplokk a) Tootja annab kaubagarantii, millega tagatakse personaalarvuti süsteemiploki toimimine vähemalt kolm aastat. Garantii kehtib alates kliendile kättetoimetamise kuupäevast. b) Arvuti peab olema konstrueeritud nii, et mälu oleks võimalik vahetada. c) Arvuti peab olema konstrueeritud nii, et kõvaketast ja olemasolu korral ka laserseadet või universaaldigitaalseadet oleks võimalik vahetada. d) Otseühenduseks täiendavate välisseadmetega, näiteks skanneri ja muude abiseadmetega, peab arvutil olema vähemalt kaks pistikupesa. Taotleja esitab deklaratsiooni toote vastavuse kohta nendele tingimustele. Kuvar Tootja annab kaubagarantii, millega tagatakse personaalarvuti kuvari toimimine vähemalt kolm aastat. Garantii kehtib alates kliendile kättetoimetamise kuupäevast. Taotleja esitab deklaratsiooni toote vastavuse kohta nendele tingimustele. 3. VEDELKRISTALLKUVARI ELAVHÕBEDASISALDUS Vedelkristallkuvari taustvalgustussüsteemi (keskmine) elavhõbedasisaldus ühe lambi kohta ei tohi olla üle 3 mg. Taotleja esitab deklaratsiooni toote vastavuse kohta nendele tingimustele. 4. MÜRA Personaalarvuti süsteemiploki deklareeritud helivõimsuse tase ei tohi vastavalt standardi ISO 9296 punktile 3.2.5 ületada järgmisi väärtusi: - 48 dB(A) puhkerežiimil; - 55 dB(A) kettaseadme katsetamisel. Taotleja esitab aruande, milles tõendatakse, et müra tase on mõõdetud standardite ISO 7779 ja ISO 9296 kohaselt. Aruandesse märgitakse nii puhkerežiimi kui ka kettaseadme katsetamisel mõõdetud müra tasemed, kusjuures deklaratsioon esitatakse standardi ISO 9296 punkti 3.2.5 kohaselt. 5. ELEKTROMAGNETKIIRGUS Personaalarvuti kuvar peab vastama kehtivatele nõukogu 12. juuli 1999. aasta soovituses 1999/519/EÜ [5] (üldsuse kokkupuute piiramise kohta elektromagnetväljadega) kindlaksmääratud elektromagnetkiirgusega (0–300 GHz) kokkupuutumise piirnormidele. Taotleja esitab aruande, milles märgitakse elektromagnetkiirguse taseme mõõtmiseks kasutatud meetodid. Aruandes tuleb näidata, et personaalarvuti kuvar vastab kehtivatele soovituses 1999/519/EÜ kindlaksmääratud elektromagnetkiirgusega kokkupuutumise piirnormidele. 6. TAGASI- JA RINGLUSSEVÕTMINE Tootja peab võimaldama toote ja vahetatavate komponentide tasuta tagasivõtmise taastamiseks või ringlussevõtmiseks, v.a kasutaja saastatud esemed (nt meditsiinilise või tuumatehnilise kasutuse korral). Lisaks peab toode vastama järgmistele kriteeriumidele: a) seda peab saama lahti võtta üks asjakohase kvalifikatsiooniga inimene; b) tootja kontrollib toote lahtivõtmist ja esitab selle kohta aruande, mis tehakse taotluse korral kättesaadavaks kolmandatele isikutele. Aruandes kinnitatakse muu hulgas järgmist: - liitekohad on kergesti leitavad ja ligipääsetavad, - liitekohad on võimalikult standarditud, - liitekohtadele on võimalik ligi pääseda üldiselt kättesaadavate tööriistade abil, - vedelkristallkuvari taustvalgustuslambid on kergesti eemaldatavad; c) kokkusobimatud ja ohtlikud materjalid on kergesti eraldatavad; d) 90 % korpuse ja raami plast- ning metallmaterjalist on tehnoloogiliselt ringlussevõetav; e) etiketid peavad olema kergesti eemaldatavad või sisseliidetud; f) plastosad: - ei tohi sisaldada tahtlikult lisatud pliid ja kaadmiumi, - peavad olema valmistatud ühest või mitmest ühildatavast polümeerist, v.a kate, mis peab koosnema mitte enam kui kaht liiki polümeerist, mida on võimalik eraldada, - ei tohi sisaldada mitteeraldatavaid metallikihte; g) üle 25 grammi raskused plastosad: - ei tohi sisaldada järgmisi leegiaeglusteid: Nimi | CASi nr | Dekabromodifenüül | 13654-09-6 | monobromodifenüüleeter | 101-55-3 | dibromodifenüüleeter | 2050-47-7 | tribromodifenüüleeter | 49690-94-0 | tetrabromodifenüüleeter | 40088-47-9 | pentabromodifenüüleeter | 32534-81-9 | heksabromodifenüüleeter | 36483-60-0 | heptabromodifenüüleeter | 68928-80-3 | oktabromodifenüüleeter | 32536-52-0 | nonabromodifenüüleeter | 63936-56-1 | dekabromodifenüüleeter | 1163-19-5 | kloroparafiinid, ahela pikkus 10–13 C aatomit, kloori sisaldus > 50 massiprotsenti | 85535-84-8, | - ei tohi sisaldada leegiaeglusteid või leegiaeglusteid sisaldavaid valmistisi, kui nende ainete puhul on ette nähtud või võidakse ette näha üks järgmine nõukogu direktiivis 67/548/EMÜ [6], ja selle edasistes muudatustes kindlaksmääratud hoiatusmärge: R45 (võib põhjustada vähki), R46 (võib põhjustada pärilikke geneetilisi kahjustusi), R50 (väga mürgine veeorganismidele), R51 (mürgine veeorganismidele), R52 (kahjulik veeorganismidele), R53 (võib pikaks ajaks reostada veekeskkonna), R60 (võib kahjustada fertiilsust) või R61 (võib kahjustada loodet), - peavad olema varustatud standardi ISO 11469 kohase materjali identifitseeriva püsimärgistusega. Seda kriteeriumi ei kohaldata väljapressitud plastmaterjali ja lamekuvarite valgusjuhtmete suhtes; h) akus ei tohi olla elavhõbedat üle 0,0001 %, kaadmiumi üle 0,001 % ja pliid üle 0,01 % aku massist. Taotleja esitab deklaratsiooni toote vastavuse kohta kõnealustele nõuetele. Taotleja esitab taotlust hindavale pädevale asutusele lahtivõtuaruande koopia. 7. KASUTUSJUHEND Tootele lisatakse müümisel asjakohane kasutusjuhend, mis sisaldab nõuandeid õige keskkonda arvestava kasutuse kohta, eelkõige järgmist: 1. soovitused energiahalduselementide kasutuse kohta, kaasa arvatud teave selle kohta, et nende elementide lahtivõtmine võib põhjustada energiatarbimise ja seega ka käituskulude suurenemist; 2. teave selle kohta, et vooluvõrgust võetava energia saab arvuti vooluvõrgust eemaldamisel või seinakontakti väljalülitamisel vähendada nullini; 3. teave garantii ja varuosade kättesaadavuse kohta. Kui tarbijal on vaja osi ajakohastada või vahetada, teavitatakse teda asjakohasest korrast; 4. teave selle kohta, et toode on konstrueeritud nii, et selle osi saab nõuetekohaselt taaskasutada ja ringlusse võtta ja et neid ei tohiks ära visata; 5. nõuanne selle kohta, kuidas tarbijal on võimalik tootja tagasivõtupakkumist kasutada; 6. teave tootele ökomärgise andmise kohta, selle tähenduse lühiselgitus ja viide lisainformatsioonile veebilehe aadressil (http://europa.eu.int/ecolabel). Taotleja esitab taotlust hindavale pädevale asutusele deklaratsiooni selle kohta, et toode vastab kõnesolevatele nõuetele, ja lisab kasutusjuhendi koopia. 8. KESKKONNADEKLARATSIOON Tootele lisatakse keskkonnadeklaratsioon ja see peab olema kasutajale kättesaadav. See dokument peab vastama ECMA tehnilise aruande nr 70 "Product-related environmental attributes" ("Toote keskkonnaomadused") soovitustele. 9. TEAVE ÖKOMÄRGISEL Ökomärgise 2. lahtris esitatakse järgmine tekst: - vähene energiatarbimine, - ringlussevõttu hõlbustav konstruktsioon. [1] Kindlaks määranud Ameerika Ühendriikide Keskkonnakaitseamet. [2] Progressiivne konfiguratsiooni- ja toiteliides (ACPI). [3] Kehtivas Energy Star'i määratluses on kasutatud mõisteid "first low power" või "sleep mode". [4] Kehtivas Energy Star'i määratluses on kasutatud mõisteid "second low power" või "deep sleep mode". [5] EÜT L 199, 30.7.1999, lk 59. [6] EÜT 196, 16.8.1967, lk 1. --------------------------------------------------